b'\n_START_ARTICLE_\nMaria Luisa Immaculata de Bourbon-Dou\xc4\x83 Sicilii\n_START_PARAGRAPH_\nPrin\xc8\x9besa Maria Luisa de Bourbon-Dou\xc4\x83 Sicilii (italian\xc4\x83 Maria Luisa Immacolata di Borbone, Principessa di Borbone delle Due Sicilie; 21 ianuarie 1855, Neapole, Dou\xc4\x83 Sicilii \xe2\x80\x93 23 august 1874, Pau, Fran\xc8\x9ba) a fost fiica cea mic\xc4\x83 a regelui Ferdinand al II-lea al Celor Dou\xc4\x83 Sicilii \xc8\x99i a celei de-a doua so\xc8\x9bii, Maria Tereza de Austria. A fost cunoscut\xc4\x83 pentru pietatea ei \xc8\x99i caritatea fa\xc8\x9b\xc4\x83 de s\xc4\x83raci.\n_START_SECTION_\nBiografie\n_START_PARAGRAPH_\nMaria Luisa s-a n\xc4\x83scut la Palatul Caserta. A fost botezat\xc4\x83 cu numele de Maria Luisa Immacolata; na\xc8\x99a ei a fost Prin\xc8\x9besa Maria Luisa Carlota de Parma. Tat\xc4\x83l ei a murit c\xc3\xa2nd ea avea numai patru ani \xc8\x99i a fost crescut\xc4\x83 de mama ei._NEWLINE_\xc3\x8en 1860, c\xc3\xa2nd Maria Luisa aea cinci ani, fratele ei vitreg, regele Francisc al II-lea al Celor Dou\xc4\x83 Sicilii, a fost \xc3\xaenvins de Expedi\xc8\x9bia celor O Mie condus\xc4\x83 de generalul revolu\xc8\x9bionar Giuseppe Garibaldi. \xc3\x8empreun\xc4\x83 cu familia a plecat la Roma unde au stat o perioad\xc4\x83 scurt\xc4\x83 la Palatul Quirinal la invita\xc8\x9bia Papei Pius al IX-lea. Mama ei a \xc3\xaenchiriat Palazzo Nipoti din Roma \xc8\x99i acolo au locuit urm\xc4\x83torii \xc8\x99apte ani._NEWLINE_\xc3\x8enc\xc4\x83 de c\xc3\xa2nd era un copil Maria Luisa a fost cunoscut\xc4\x83 pentru pietatea ei. \xc3\x8en vara anului 1867, \xc3\xaempreun\xc4\x83 cu familia erau \xc3\xaen vacan\xc8\x9b\xc4\x83 la Albano Laziale c\xc3\xa2nd a izbucnit holera. Mama ei a murit la 8 august, urmat\xc4\x83 de fratele ei mai mic, Gennaro, la 13 august._NEWLINE_Dup\xc4\x83 decesul mamei, la v\xc3\xa2rsta de 12 ani, Maria Luisa \xc8\x99i fra\xc8\x9bii ei s-au mutat la Palazzo Farnese, re\xc8\x99edin\xc8\x9ba fratelui lor vitreg, regele Francisc al II-lea. Ea a \xc3\xaenv\xc4\x83\xc3\xa2at italiana, franceza \xc8\x99i germana. A devenit o artist\xc4\x83 competent\xc4\x83 at\xc3\xa2t \xc3\xaen ulei c\xc3\xa2t \xc8\x99i \xc3\xaen acuarel\xc4\x83._NEWLINE_\xc3\x8en octombrie 1867 Roma a fost atacat\xc4\x83 de for\xc8\x9bele conduse de Giuseppe Garibaldi. Maria Luisa \xc8\x99i sora ei Maria Pia s-au refugiat la palatul apostolic de la Vatican p\xc3\xa2n\xc4\x83 la victoria din B\xc4\x83t\xc4\x83lia de la Mentana._NEWLINE_\xc3\x8en 1870 Roma a fost atacat\xc4\x83 din nou de armatele regelui Italiei. Maria Luisa \xc8\x99i sora ei Maria Pia au plecat \xc3\xaen Bolzano apoi la Cannes \xc3\xaen Fran\xc8\x9ba.\n_START_SECTION_\nC\xc4\x83s\xc4\x83torie\n_START_PARAGRAPH_\nLa 25 noiembrie 1873 la Cannes, Maria Luisa s-a c\xc4\x83s\xc4\x83torit cu Prin\xc8\x9bul Henry de Bourbon-Parma, Conte de Bardi, fiu al lui Carol al III-lea, Duce de Parma \xc8\x99i a so\xc8\x9biei acestuia, Prin\xc8\x9besa Louise Marie Th\xc3\xa9r\xc3\xa8se a Fran\xc8\x9bei. Fratele mai mare al lui Henry, Robert, era c\xc4\x83s\xc4\x83torit cu sora mai mare a Mariei Luisa, Maria Pia, din 1869._NEWLINE_Dup\xc4\x83 nunt\xc4\x83, Henry \xc8\x99i Maria Luisa au plecat \xc3\xaen Egipt pentru luna de miere. Acolo ea s-a \xc3\xaemboln\xc4\x83vit \xc8\x99i a f\xc4\x83cut febr\xc4\x83. Cuplul a decis s\xc4\x83 se \xc3\xaentoarc\xc4\x83 acas\xc4\x83 \xc8\x99i la 30 martie 1874 ei au debarcat la Marseilles. S-au decis ca Maria Luisa s\xc4\x83 mearg\xc4\x83 \xc3\xaen ora\xc8\x99ul Cauterets unde erau b\xc4\x83i cu sulf. Pe drum s-au oprit la Sanctuarul Fecioarei de la Lourdes, unde ea a fost cufundat\xc4\x83 \xc3\xaen ap\xc4\x83 de dou\xc4\x83 ori. Medicii ei au vorbit de cazul ei f\xc4\x83r\xc4\x83 speran\xc8\x9b\xc4\x83, iar la sf\xc3\xa2r\xc8\x99itul lunii iulie, s-a decis ca ea s\xc4\x83 fie mutat\xc4\x83 la Pau. Ea a murit acolo la 23 august, de s\xc4\x83rb\xc4\x83toarea Inimii Neprih\xc4\x83nite a Mariei.'